Mvua ya wanyama ni tukio la nadra sana ambapo wanyama wadogo huanguka kutoka angani. Matukio kama hayo yameripotiwa mara kwa mara katika nchi nyingi katika historia. Wanyama wanaotajwa katika matukio hayo ni hasa samaki, chura na ndege. Taarifa ziko nyingi kiasi kwamba wataalamu wanakubali ni kweli lakini hadi sasa haikuwezakana kuzifanyia utafiti kamili. Kati ya maelezo yaliyopendekezwa kuna dhana kwamba vimbunga vinaweza kuchukua viumbehai kama vile samaki au vyura, na kuwainua juu hadi kilomita kadhaa. Mvua ya wanyama wasioweza kuruka imeripotiwa katika historia. Katika karne ya 1 BK, mtaalamu wa Kiroma Plinio Mzee aliandika kuhusu mvua ya vyura na samaki. Mnamo 1794, askari wa Kifaransa walileta taarifa kuhusu vyura wakianguka kutoka angani wakati wa mvua kubwa huko Lalain, karibu na mji wa Lille, Ufaransa. Wakazi wa kijiji cha Yoro nchini Honduras wanadai 'mvua ya samaki' hutokea huko kila majira ya kiangazi, jambo wanaloliita kwa Kihispania Lluvia de Peces. Jaribio la kueleza matukio hayo kwa njia ya kisayansi linahusisha vimbunga vinavyotokea juu ya eneo la maji kama vile bahari au ziwa. Kufuatana na nadharia tete hiyo, kimbunga kinavuta vitu vidogo juu na kuviinua hadi umbali mkubwa.